วธ.คัดเลือก 10 สุดยอดชุมชนคุณธรรมเป็นแหล่งท่องเที่ยววิถีไทยหลังโควิดคลี่คลาย พร้อมเปิดแอพพลิเคชัน ค้นหาแหล่งท่องเที่ยวทางวัฒนธรรมและงานเทศกาลประเพณีครั้งแรก
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้จัดโครงการ เที่ยวชุมชน ยลวิถี นำอัตลักษณ์วิถีชีวิตวัฒนธรรมและประเพณีของชุมชนมาให้นักท่องเที่ยวชาวไทยและชาวต่างชาติได้ชมและศึกษาเรียนรู้ โดยนำร่องคัดเลือกชุมชนคุณธรรมน้อมนำหลักปรัชญาของเศรษฐกิจพอเพียงขับเคลื่อนด้วยพลังบวรที่มีศักยภาพและความพร้อมด้านการท่องเที่ยวในทุกมิติของจังหวัดรับรางวัล 10 สุดยอดชุมชนต้นแบบเพื่อเผยแพร่ประชาสัมพันธ์และปลุกกระแสให้นักท่องเที่ยวมาเยือนชุมชนเหล่านี้        เบื้องต้นได้ตั้งคณะกรรมการคัดเลือกชุมชนที่มีศักยภาพและความพร้อมด้านการท่องเที่ยวจากรวม 228 ชุมชน ให้เหลือ 10 ชุมชน เช่น อัตลักษณ์ความโดดเด่นของชุมชน สถานที่ท่องเที่ยว  อาหาร  ผลิตภัณฑ์วัฒนธรรมไทยเมื่อคัดเลือกชุมชนได้แล้วจะขับเคลื่อนโครงการหลังจากสถานการณ์การแพร่ระบาดของโรคโควิดคลี่คลาย         ขณะเดียวกันได้จัดทำระบบแอพพลิเคชัน หนังสือและ E-book เส้นทางท่องเที่ยวเชิงวัฒนธรรมและประวัติศาสตร์ 76 จังหวัด เช่น อุทยานประวัติศาสตร์ พิพิธภัณฑ์ท้องถิ่น แหล่งโบราณคดี หอศิลป์และศาสนสถาน รวมถึงหนังสือและ E-book งานเทศกาล การแสดงศิลปวัฒนธรรม ประเพณีทั่วไทย ทำให้นักท่องเที่ยวค้นหาข้อมูลได้อย่างสะดวกรวดเร็ว  เป็นการส่งเสริมการท่องเที่ยวช่วยสร้างอาชีพ สร้างรายได้ให้แก่ชาวบ้านและชุมชน ทำให้มีคุณภาพชีวิตที่ดี